KIRJALLINEN KYSYMYS E-3559/01

esittäjä(t): Alexandros Alavanos (GUE/NGL) komissiolle

(8. tammikuuta 2002)

Aihe: Yhdennetyn hallinto- ja valvontajärjestelmän toiminta Kreikassa

Tilintarkastustuomioistuin mainitsee erityiskertomuksessaan 4/2001(1), että yhdennettyä järjestelmää ei ole pantu täytäntöön Kreikassa (kertomuksen 64 kohta) ja että yhdennetty järjestelmä on pääosiltaan pantu täytäntöön kaikissa jäsenvaltioissa Kreikkaa [] lukuun ottamatta (komission vastauksen 74 kohta). Taulukosta 4 ilmenee, että komissio havaitsi puutteita pinta-alatukia ja eläinpalkkioita koskevissa keskeisissä valvontamenettelyissä. Lisäksi maatalousosuuskuntien yhdistysten panhelleeninen liitto PASEGES, joka on ottanut vastuulleen yhdennettyyn järjestelmään liittyvän työn, on esittänyt syytöksen (2. elokuuta 2001 päivätyssä tiedonannossaan), jonka mukaan maatalousministeriö ei pysty tänä vuonna huolehtimaan tukien jakamisesta tuottajille, koska asiaa koskevan sopimuksen allekirjoittaminen on viivästynyt.

Ottaen huomioon, että suurin osa tuista maksetaan nyt yhdennetyn hallinto- ja valvontajärjestelmän kautta, kysyn komissiolta:

1. Miten se, ettei yhdennettyä järjestelmää ole pantu täytäntöön, vaikuttaa Kreikkaan, tuottajiin ja yhteisön taloudellisten etujen suojeluun?

2. Mihin toimiin komissio on ryhtynyt, jotta Kreikka velvoitettaisiin panemaan yhdennetty järjestelmä täytäntöön?

3. Miten komissio arvioi yhdennetyn järjestelmän toimintaa nykyään oliiviöljyn, puuvillan ja karjankasvatuksen alalla, kun otetaan huomioon, että maanviljelijät ovat esittäneet vakavia vastalauseita viivästysten, puutteiden ja virheellisten kirjausten johdosta?

(1) EYVL C 214, 31.7.2001, s. 1.

Franz Fischlerin komission puolesta antama vastaus

(7. helmikuuta 2002)

Yhdennetyn hallinto- ja valvontajärjestelmän avulla edistetään yhteisön menojen tehokasta ja tosiasiallista käyttöä ja valvontaa jäsenvaltioissa. Komissio suhtautuu erittäin vakavasti järjestelmän täytäntöönpanon laiminlyömiseen.

Vastauksena arvoisan parlamentin jäsenen kysymyksiin komissio toteaa seuraavaa:

1. Koska Kreikka ei ole pannut täytäntöön yhdennettyä hallinto- ja valvontajärjestelmää, se ei pysty hallinnoimaan ja valvomaan menoja asiaa koskevan lainsäädännön mukaisesti, sen hallinto- ja valvontamenettelyt ovat liian raskaita ja tehottomia eikä se siten kykene valvomaan asianmukaisesti Euroopan maatalouden ohjaus- ja tukirahastolle (EMOTR) ilmoitettuja menoja. Siksi maatalousmenojen tarkastamisesta vastaavat komission yksiköt seuraavat erittäin tarkasti järjestelmän tilannetta Kreikassa (kuten kaikissa muissakin jäsenvaltioissa) ja epäävät tarvittaessa yhteisön rahoituksen tilien tarkastamis- ja hyväksymismenettelyn yhteydessä (yhteisen maatalouspolitiikan rahoituksesta 17 päivänä toukokuuta 1999 annetun neuvoston asetuksen (EY) N:o 1258/1999(1) 7 artiklan 4 kohdan b alakohta). Määrät, joita ei hyväksytä yhteisön rahoituksen piiriin, veloitetaan siten asianomaisen jäsenvaltion talousarviosta.

Edellä mainituista puutteista aiheutuu Kreikan maataloustuottajille tavanomaista raskaampi hallintotaakka, ja heille kuuluvat maksut saattavat toisinaan viivästyä. Koska moniin tukiin liittyy myös tuottajakohtaisia, alueellisia ja kansallisia kiintiöitä tai enimmäismääriä, puutteellinen valvonta johtaa varojen maksamiseen henkilöille, jotka eivät ole tukikelpoisia, ja oikeat edunsaajat jäävät vaille heille laillisesti kuuluvaa tukiosuutta.

Näissä olosuhteissa yhdennetyn hallinto- ja valvontajärjestelmän tilanne Kreikassa ei selvästikään riitä turvaamaan asianmukaisella tavalla yhteisön taloudellisia etuja.

2. Todetakseen, että Kreikka noudattaa voimassa olevaa yhteiseen maatalouspolitiikkaan (YMP) sovellettavaa lainsäädäntöä, komissio on suorittanut säännöllisesti paikalla tehtyjä tarkastuskäyntejä, jotka ovat usein johtaneet edellä tarkoitettuihin taloudellisiin seuraamuksiin. Komissio on lisäksi aloittanut rikkomismenettelyn sen johdosta, että Kreikka ei ole onnistunut panemaan täytäntöön yhdennettyä hallinto- ja valvontajärjestelmää säädetyn määräajan kuluessa.

3. Puuvillan viljelyalat on ilmoitettava yhdennetyssä hallinto- ja valvontajärjestelmässä puuvillan tukijärjestelmän soveltamista koskevista yksityiskohtaisista säännöistä 2 päivänä elokuuta 2001 annetun komission asetuksen (EY) N:o 1591/2001(2) 9 artiklan mukaisesti. Jäsenvaltioiden on tarkastettava paikalla viisi prosenttia kyseisistä ilmoituksista ja määrättävä tarvittaessa seuraamukset tuottajille, jotka ovat syyllistyneet väärinkäytöksiin.

Yhdennettyä hallinto- ja valvontajärjestelmää ei sovelleta oliivitarhoihin, jotka olisi rekisteröitävä varta vasten suunniteltuun vastaavanlaiseen oliivialan maantieteelliseen tietojärjestelmään. Järjestelmien tulisi olla keskenään yhteydessä, mutta kumpaakaan niistä ei ole toistaiseksi pantu täysimääräisesti täytäntöön Kreikassa. Tämän vuoksi Kreikan on suoritettava oliivialalla paikalla tehtävät tarkastukset kymmenelle prosentille kaikista ilmoituksista.

Yhteisön eläinalan tukien osalta viimeisimmän komission yksiköiden Kreikkaan tekemän tarkastuskäynnin yhteydessä todettiin, että lainsäädännössä edellytetty nautaeläinten tunnistus- ja rekisteröintijärjestelmä on vasta kokeiluvaiheessa, toisin sanoen useita vuosia jäljessä asianmukaisesta täytäntöönpanoaikataulustaan. Vastaavasti lammas- ja vuohialan tuottajilta edellytettyä katraan liikkumisen rekisteröintijärjestelmää ei ole vieläkään otettu täysimääräisesti käyttöön, ja sen valvonta on puutteellista. Järjestelmien jo käytössä olevia osia ei voida pitää riittävinä välineinä hallinnon ja valvonnan toteuttamiseksi aiotussa laajuudessa.

(1) EYVL L 160, 26.6.1999.

(2) EYVL L 210, 3.8.2001.